text: Galdas des Mons fu remontés.
   Mais ains puis le jour ne fu tés
   Qu'il tornast vers Cléomadès,
   Ainçois eschivoit tout adès
   Les lieus là où il le savoit;
   Car moult à redouter faisoit.
   Cléomadès le bran d'acier
   Tint en son poing, que moult ot chier.
   Le premerain qu'il en féri
   Jusques ens es dens le fendi.
   Tant féri de çà et de là
   PageV01P036
   Et les rens si aclaroia
   Que ses peres ot recouvré
   Cheval, et l'orent remonté
   Sa gent, qui moult grant joie avoient
   De ce que remonté le voient.
   Une autre espée li baillierent,
   À sa chaienne la lierent ;
   Car s'espée avoit depecie
   En deffendant honnour et vie.
   Bien le cuidierent, tel fois fu,
   Sa gent dou tout avoir perdu.
   Si eüssent il, cest passé,
   Se ses bons fiex n'eüst esté
   Qui le rescoust, si com vous di :
   Au besoing connoist on l'ami.
  